阿炳

华彦钧（），小名阿炳，无锡东亭人，吴越民间音乐家、道士。渠从小接受渠拉爷个严格训练，笛子、琵琶、二胡、鼓等乐器样样精通个。约1928年，渠因为梅毒，两隻眼睛瞎脱，盖咾人家叫渠瞎子阿炳。渠顶有名支曲子就是《二泉映月》。

 生平 
1893年阴历七月初九（8月20号），阿炳生勒无锡城裏向个秦氏章庆堂。阿炳拉爷华清和（号雪梅）是无锡东亭小泗房村人，是雷尊殿个当家道士，阿炳拉娘吴氏原来是秦家门个孤孀，后首来搭华清和相好哉，有仔阿炳。秦家拿阿炳娘两個赶出去之后，华清和租屋畀吴氏蹲，拿阿炳送到东亭让本家婶婶带。阿炳到仔东亭，因为是“野毛头”，畀别個小人欺，华清和只好拿阿炳接到仔雷尊殿。吴氏后首来畀秦家门接回去，但是1986年渠生毛病故脱哉，只得廿四岁。

阿炳三岁个辰光，六十一代张天师到无锡巡视，搭阿炳取仔一隻道名“彦钧”。八岁个阿炳勒雷尊殿开始做道士，跟牢渠拉爷学音乐。华清和故脱以后，阿炳成仔雷尊殿个当家道士。做当家道士个收入是蛮大个，但是后首来阿炳开始吸毒、嫖娼，先是一隻眼睛因为梅毒瞎脱哉，到仔渠35个辰光（1928年左右），渠个两隻眼睛全瞎脱哉，盖咾大家叫渠“瞎子阿炳”。有人认为，阿炳瞎脱哉以后，就畀人“议出道门”哉，也有人认为无得箇能介个事体咾，用1950年阿炳缴纳雷尊殿税款个凭据，证明阿炳到死个辰光还有道产。

1950年夏天公，黎松寿、杨荫浏、曹安和等人用录音机录仔阿炳个六首曲子。9月25号，阿炳勒无锡牙医协会个成立大会丄演出，黎松寿讲箇是阿炳头一趟勒垃舞台丄公开演出，也是渠箇生世阿末一趟演出。

1950年12月4号，阿炳因为肺病，吐血故脱。必过，根据冬苗（本名董淼）个文章《》，作家陆文夫勒阿炳过世之后拜访阿炳个老婆董催娣，董催娣讲阿炳是自家上吊寻短见死脱个。研究者钱铁民表示，有好幾個搭阿炳认得个人，全讲渠是生痨病吐血死脱个，也有人听讲阿炳是喫鸦片或者因为梅毒死脱个，无得一個人讲阿炳是寻短见个。

 音乐 

阿炳从小跟牢渠拉爷华清和学音乐，华清和精通正一道音乐，锣鼓、笛子、笙、胡琴、三弦、鼓，样样全在行，特别是琵琶，盖咾人家叫渠“铁手琵琶”。根据阿炳个讲法，渠小个辰光，长期教过渠个人，只有渠拉爷华清和一個。渠从小欢喜小曲、小调，小辰光专门介到崇安寺街丄听人说唱小热昏搭滩簧。平时听见有让阿炳欢喜个曲子，渠就会得跟牢人家学。

1948年前後，阿炳个胡琴畀老虫咬断脱哉，阿炳觉着触霉头，就弗再演奏哉。1950年8月底，黎松寿、杨荫浏、曹安和带仔隻录音机到无锡见阿炳，两年朆演奏个阿炳练仔三日天，勒9月2号夜头演奏仔三首曲子《二泉映月》、《寒春风曲》搭《听松》，第二日夜头，渠又录仔《龙船》《昭君出塞》搭《大浪淘沙》箇三首琵琶曲。渠拉搭阿炳讲好，等到1950年寒假或者1951年暑假个辰光再来录音，但是当年12月，阿炳就吐血故脱哉。盖咾难朝听得着个阿炳个曲调，只有箇六支曲子哉。

1956年10月份，无锡人民广播电视台拿每日节目结束个“终了曲”改成功《二泉映月》。文化大革命个辰光，阿炳搭渠个音乐畀人批判，无锡地方报纸丄批判阿炳个《二泉映月》是大毒草。

 身后 
缩略图|阿炳个坟
阿炳故脱以后，董催娣本来想拿渠葬勒自家个老屋江阴，因为董催娣前夫屋裏反对，后首来还是葬勒无锡西郊璨山明阳观一和山房边丄个道士坟地。文化大革命个辰光，阿炳个坟畀人平脱，墓碑畀人敲断。1979年，无锡市博物馆勒垃原来个坟地拾骨，1983年10月份，拿坟迁到锡惠公园映山湖坡丄，黄公涧边丄个“翠筠深处”牌坊前头。

1953年中国音乐家研究所搭无锡市文联畀阿炳补立金山石墓碑，当中用隶书刻“音乐家华彦钧阿炳之墓”，碑像隻琵琶，顶丄有二胡搭琵琶个浮雕，腰部有花纹，象征阿炳个艺术生涯。文化大革命结束之后，无锡画家韩可圆勒拉一隻猪棚裏向寻着阿炳个墓碑，交畀拉无锡市博物馆。难朝坟地丄“民间音乐家华彦钧（阿炳）之墓”个墓碑是音乐家杨荫浏写个，坟前有雕塑家钱绍武设计个阿炳拉胡琴个铜像。

家庭
缩略图|1947年个无锡县国民身份证底册，上头有阿炳搭渠拉老婆董催娣个相片
阿炳讨过两个老婆。第一個老婆叫阿珠，原来是无锡一個地主拉个第三房小老婆，畀屋里赶出去哉，后歇来因为欺侮阿炳，畀阿炳也赶出门哉。阿炳第二個老婆叫董催娣，也有写成董翠娣、董彩娣个，董催娣是无锡北漍人。董催娣搭姓鍾个前夫养仔三個囡儿（裏向二女兒過繼畀拉別人家）、两個儿子。

董催娣搭前夫生个儿子一個囡儿过继畀阿炳当孙囡儿，叫华求弟（1944年生）。渠小辰光搭渠个亲娘、公公（祖母、祖父，指董催娣搭阿炳）一淘蹲过幾年，两位老人故脱之後回到江阴老屋裏，後歇來又送畀上海一份姓宋个人家。

作品
《二泉映月》
《听松》
《寒春风曲》
《大浪淘沙》
《龙船》
《昭君出塞》

 注释 

 参考资料 

Category:无锡人
Category:道士
Category:华姓
Category:瞎子
Category:无锡文化
Category:吴越艺术
Category:1893年出生